Rafmagnstruflanir í desember og afleiðingar þeirra Mikið óveður gekk yfir landið 10. - 11. desember síðastliðinn og voru afleiðingar þess miklar , sérstaklega á Norðurlandi . Veðrið olli umtalsverðu tjóni á línukerfum RARIK og Landsnets og hafði víðtækar rafmagnstruflanir í för með sér . Kerfi RARIK er nokkuð laskað eftir þennan mikla hvell og þolir líklega minna en ella á næstunni . Þá hefur verið glímt við truflanir vegna seltu á öllu línukerfinu eftir veðrið og um helgina var ísingarveður sem olli nokkrum viðbótar truflunum . Vegna þessara erfiðu veðuraðstæðna varð rafmagnsleysi víða á Norðurlandi , en einnig á Vestur - , Suður - og Austurlandi . Í Húnavatnssýslum varð mest straumleysi vegna ísingar og seltu í aðveitustöð byggðalínu í Hrútatungu , en einnig urðu bilanir í dreifikerfi RARIK . Talsvert var um staurabrot , línuslit og seltu á Hrútafjarðarlínu , Heggstaðanesi , Vatnsnesi og í Vestur-Hópi . Einnig urðu truflanir í Svartárdal , Blöndudal og í Svínadal . Í Skagafirði fór lína Landsnets til Sauðárkróks út og þar með varð Sauðárkrókur straumlaus . Varaaflsvélar voru keyrðar þar , en Gönguskarðsárvirkjun sem er í bænum bilaði og gat þar af leiðandi ekki komið til aðstoðar og því varð skömmtun meiri en gert hafði verið ráð fyrir . Bilun í Glaumbæjarlínu olli talsverðu straumleysi og sömuleiðis fóru illa línurnar út á Skaga og á Reykjaströnd . Í Eyjafirði varð mjög víðtækt straumleysi þegar Dalvík , Ólafsfjörður og Siglufjörður urðu straumlaus vegna bilunar á Dalvíkurlínu Landsnets og vegna truflana í Skeiðsfossvirkjun . Þá bilaði Ólafsfjarðarlína einnig . Auk nokkurra varaaflsvéla RARIK sem fluttar voru á staðinn tókst að tengja varðskipið Þór við Dalvík , sem gerði kleyft að anna að mestu rafmagnsframleiðslu fyrir Dalvík og Svarfaðardal . Eftir að viðgerð lauk á Skeiðsfossvirkjun sá hún Siglufirði og Ólafsfirði fyrir rafmagni . Þá biluðu línur RARIK í Svarfaðardal einnig , 33 kV línan milli Dalvíkur og Árskógssands og línur í Hörgárdal , Ólafsfirði og á Svalbarðsströnd . Í Þingeyjasýslum olli bilun á línu Landsnets frá Laxá til Kópaskers miklu straumleysi , en varaaflsvélar voru settar upp í Lindarbrekku , á Kópaskeri , Raufarhöfn , Þórshöfn og á Bakkafirði . Þá urðu bilanir í Fnjóskadal , Bárðardal , Aðaldal og Reykjahverfi auk þess sem talsvert brotnaði af staurum á Tjörnesi , í Öxarfirði , á Melrakkasléttu og í Þistilfirði . Auk nokkurra bilana í dreifikerfinu á Vesturlandi urðu ítrekaðar truflanir í Dalasýslu þegar aðveitustöð í Hrútatungu leysti út og straumur fór af Dölunum . Til að koma rafmagni aftur á þurfti að byggja kerfið upp eftir varaleiðum þar á meðal með varaafli . Truflun í flutningskerfinu olli straumleysi á öllu Austurlandi og einnig varð truflun í tengibúnaði í aðveitustöð á Hólum . Á Suðurlandi urðu tvær rafmagnstruflanir , en búist hafði verið við alvarlegum truflunum á austanverðu Suðurlandi við undirbúning fyrir þetta veður . Veðrið sem gekk yfir landið var fádæma slæmt . Veðurspáin gerði ráð fyrir aftakaveðri um allt land með ísingu og í ljósi þess hóf RARIK formlegan undirbúning strax mánudaginn 9. des . Farið var yfir efni , verkfæri , búnað , bíla , rætt við verktaka , o.s.frv . Hugað var að staðsetningu færanlegra varaaflsvéla fyrirtækisins og þær staðsettar þar sem talið var að þeirra yrði mest þörf . Efni var flutt frá stærstu birgðastöðvum okkar á Hvolsvelli og Akureyri til annarra birgðastöðva . Varaaflsstöðvar voru mannaðar og mannskap dreift í ljósi nákvæmari veðurspár og að fengnum ráðleggingum veðurfræðinga . Á þessum tíma var búist við að veðrið myndi ganga yfir allt landið . Að morgni 10. des. var Neyðarstjórn RARIK kölluð saman og viðbúnaður fyrirtækisins settur á hæsta stig . Þegar leið á atburðarásina og ljóst var að veðrið myndi að mestu einskorðast við Norðurland var byrjað að undirbúa flutning viðgerðarhópa af Austurlandi , Suðurlandi og Vesturlandi . Einnig var meira efni og fleiri varaaflsstöðvar flutt norður . Þar naut RARIK aðstoðar fjölmargra , m.a. annarra veitufyrirtækja sem lögðu tilvaraaflvélar og mannskap . Gríðarlega vinnu hefur þurft að inna af hendi til að gera við kerfið og munu um 300 manns hafi unnið beint og óbeint að viðgerðum á línum og við keyrslu varaaflsstöðva . Fjölmargir starfsmenn RARIK stóðu vaktina í marga sólarhringa , en að auki naut fyrirtækið aðstoðar hátt í tvö hundruð manna frá öðrum veitufyrirtækjum , verktökum og einstaklingum en einnig Landhelgisgæslunni sem lánaði varðskipið Þór og eru þá ótaldar björgunarsveitirnar sem alltaf vinna ómetanlegt starf . Öllu þessu fólki þökkum við aðstoðina og viðskiptavinum okkar sem urðu fyrir rafmagnleysi í kjölfar óveðursins þökkum við þolinmæði og þrautseigju við þessar erfiðu aðstæður . Að morgni 23. desember fór RARIK af hæsta viðbúnaðarstigi og er fyrirtækið nú komið í hefðbundinn rekstur ef svo má að orði komast . Neyðarstjórn RARIK og aðgerðastjórn á Norðurlandi hafa lokið störfum í bili . Framundan er mikil vinna við að klára endanlegar viðgerðir auk margvíslegrar úrvinnslu . Farið verður vel yfir hvað gekk vel og hvað hefði mátt betur fara . Veðurspáin er batnandi og er það von okkar að viðskiptavinir RARIK geti farið inn í jól og áramót með nægt rafmagn og eigi gleðileg friðarjól . Myndin sýnir bilanir í dreifikerfi RARIK á Norðurlandi vegna óveðursins en víðtækar bilanir urðu einnig í öðrum landshlutum . Mun fleiri urðu fyrir truflunum vegna bilana í kerfi Landsnets . Starfsmenn RARIK takast á við afleiðingar ofsaveðurs .